Jubilee ร้านขายเพชรพันล้าน
ใครจะไปคิดว่าจากโรงรับจำนำสมัยก่อน มาวันนี้กลายมาเป็นร้านขายเพชร Jubilee Diamond ที่มีรายได้กว่า 1,500 ล้านบาท ที่มาของเรื่องนี้เป็นยังไง ลงทุนแมนจะเล่าให้ฟัง
1 เม.ย. 2562

Jubilee ร้านขายเพชรพันล้าน / โดย ลงทุนแมน
ร้านขายเพชร Jubilee Diamond
ที่มีรายได้กว่า 1,500 ล้านบาท
มีที่มาอย่างไร ลงทุนแมนจะเล่าให้ฟัง
ก่อนอื่นเรามาทำความรู้จักกับ Jubilee กันก่อน
Jubilee เริ่มต้นจากคุณวิโรจน์ พรประกฤต ซึ่งเดิมมีร้านขายเพชรอยู่ย่านสะพานเหล็ก ชื่อร้านว่า ซุยฮั้ว
โดยสมัยก่อนนั้น ย่านดังกล่าวนับเป็นแหล่งค้าขายเพชรที่มีชื่อเสียงแห่งหนึ่งในประเทศไทย
อย่างไรก็ตาม แม้ร้านของคุณวิโรจน์จะเป็นที่รู้จัก แต่การที่เวลาลูกค้ามาซื้อเพชรที่ร้าน มักจะบ่นว่า หาที่จอดรถลำบาก
เขาจึงกลับมาคิดหาทางแก้ไขปัญหานี้ และเขามองว่าในอนาคตพฤติกรรมการใช้จ่ายของลูกค้าน่าจะเปลี่ยนไปเนื่องจากความเป็นเมืองกำลังขยายตัว
เมื่อรวมกับการที่เขาอยากหาช่องทางจำหน่ายเพชร เพื่อให้ลูกค้าเดินทางมาสะดวกด้วย จึงเกิดแนวคิดที่จะขยายช่องทางการจำหน่าย ผ่านการเช่าพื้นที่ในห้างสรรพสินค้า
ดังนั้น คุณวิโรจน์ จึงก่อตั้ง บริษัท ยูบิลลี่ เอ็นเตอร์ไพรส์ จำกัด ขึ้นในปี 2536 และเริ่มเปิดสาขาแห่งแรกที่ห้างสรรพสินค้าเยาฮันในปี 2537 โดย Jubilee นั้นนับเป็นบริษัทแรกที่มีเคาน์เตอร์ขายเพชรในห้างสรรพสินค้าในประเทศไทย
ในปี 2561 มูลค่าตลาดรวมของธุรกิจค้าปลีกเครื่องประดับอยู่ที่ประมาณ 40,000 ล้านบาท ซึ่งแบ่งตามช่องทางการขายได้ 3 ช่องทางคือ
1.ช่องทางแบบร้านเดี่ยว
2.ช่องทางร้านค้าเคาน์เตอร์แบรนด์
3.ช่องทางที่อยู่ตามร้านทอง
ธุรกิจของ Jubilee นั้น จะมีการนำเข้าเพชรมาจากประเทศเบลเยียม แล้วจึงไปจ้างโรงงานเครื่องประดับและช่างฝีมือเพื่อผลิตออกมาเป็นสินค้าสำเร็จรูป ก่อนนำมาขายที่ร้านค้าปลีกของบริษัท
ปัจจุบัน ราคาสินค้าแต่ละชิ้นของ Jubilee นั้นมีตั้งแต่ราคาหลัก 10,000 บาท ไปจนถึงหลัก 1,000,000 บาท
โดยอัตราการซื้อของลูกค้าเฉลี่ยต่อใบเสร็จอยู่ที่ 40,000-50,000 บาท โดยสัดส่วนลูกค้านั้น 95% เป็นคนไทย และอีก 5% เป็นลูกค้าต่างชาติ
รายได้และกำไรของบริษัท ยูบิลลี่ เอ็นเตอร์ไพรส์ จำกัด (มหาชน)
ปี 2559 รายได้ 1,383 ล้านบาท กำไร 157 ล้านบาท
ปี 2560 รายได้ 1,549 ล้านบาท กำไร 185 ล้านบาท
ปี 2561 รายได้ 1,554 ล้านบาท กำไร 191 ล้านบาท
ณ สิ้นปี 2561 Jubilee มีสาขาทั่วประเทศรวมทั้งหมด 130 สาขา
หมายความว่า ร้านของ Jubilee 1 ร้านจะมีรายได้ประมาณ 12 ล้านบาท และกำไร 1.5 ล้านบาท
โดยจากจำนวนสาขาทั้งหมด
ประมาณ 36% อยู่ในกรุงเทพฯ
และ 64% อยู่ต่างจังหวัด
ปัจจุบัน Jubilee นั้นบริหารโดยทายาทรุ่นที่ 4 โดยคุณอัญรัตน์ พรประกฤต ประธานเจ้าหน้าที่บริหาร ซึ่งเป็นลูกสาวของคุณวิโรจน์ พรประกฤต
ปิดท้ายด้วยข้อมูลที่น่าสนใจ
รู้ไหมว่า เพชรนั้นมีอายุอยู่บนโลกไม่ต่ำกว่า 3,000 ล้านปีมาแล้ว
และชื่อของเพชร (Diamond) เกิดมาจากคำว่า Adamas ในภาษากรีกที่แปลว่า “สิ่งที่อยู่ยงคงกระพันและไม่สามารถถูกทำลายได้”
อย่างที่หลายคนรู้ เพชรนั้น นับเป็นหนึ่งในแร่ธาตุที่แข็งแรงมากที่สุดชนิดหนึ่งในโลก จึงมักไม่ค่อยแตกหรือถูกขีดข่วนจนเกิดรอยได้ง่าย
แต่ถ้าถามว่า แล้วมีอะไรที่สามารถจะทำให้เพชรเกิดรอยขีดข่วนได้บ้าง?
คำตอบก็คือ ถูกเพชรอีกชิ้นหนึ่งข่วนนั่นเอง..
----------------------
แล้วธุรกิจเครื่องประดับอย่าง Pandora เป็นอย่างไรบ้าง อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
- Form56-1 /Annual Report _ JUBILE
- 
-
- 
-